RÅDETS FORORDNING (EF) Nr. 723/97 af 22. april 1997 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

I henhold til artikel 8 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (3), træffer medlemsstaterne de fornødne foranstaltninger for at sikre sig, at de af EUGFL finansierede foranstaltninger virkelig er blevet gennemført, og at de er blevet gennemført på behørig måde, for at forhindre og forfølge uretmæssigheder og for at foretage tilbagesøgning af beløb, der er udbetalt med urette på grund af uregelmæssigheder eller forsømmelser;

den medfinansiering, der blev indført ved Rådets forordning (EØF) nr. 307/91 af 4. februar 1991 om øget kontrol med visse udgifter, der afholdes af Den Europæiske Udviklings- og Garantifond for Landbruget, Garantisektionen (4), udløb ved udgangen af regnskabsåret 1995 for de tolv første medlemsstater og udløber ved udgangen af regnskabsåret 1997 for de tre nye medlemsstater;

Kommissionen har forelagt Rådet en rapport om anvendelsen af forordning (EØF) nr. 307/91 i årene 1991-1993; det fremgår af denne rapport, at det er ønskeligt fortsat at yde tilskud til medlemsstaternes kontrol med de udgifter, der påhviler EUGFL, Garantisektionen, i betragtning af de store EF-beløb, der er involveret;

det bør fastsættes at Fællesskabet i en vis periode og inden for de disponible bevillinger medfinansierer medlemsstaternes aktionsprogrammer for kontrol, herunder aktioner, der skal sikre en ændring og en forbedring af medlemsstaternes kontrolstruktur eller deres effektivitet;

disse programmer skal omfatte en række oplysninger, så Kommissionen på et sagligt grundlag kan evaluere de foranstaltninger, som medlemsstaterne foreslår;

aktionsprogrammerne kan løbe over flere år; de oplysninger om årstrancherne, som medlemsstaterne skal forelægge hvert år, bør derfor præciseres;

det er nødvendigt at fastsætte, at EUGFL-Komitéen høres om de årstrancher, som Fællesskabet kan medfinansiere;

det bør anføres, at Kommissionen for hver årstranche fastsætter det maksimale beløb for denne medfinansiering;

det er nødvendigt at opretholde og videreudvikle kontrolsystemerne og den direkte edb-information mellem medlemsstaterne og Kommissionen vedrørende kontrollen med visse udgifter;

det er nødvendigt at fastsætte, at finansieringen i nærværende forordning ikke kan kombineres med andre former for fællesskabsfinansiering;

da de i denne forordning omhandlede oplysninger vedrører EUGFL, Garantisektionen, bør udgifter, som medregnes i EF-medfinansieringen, anses for at være en intervention som omhandlet i artikel 3 i forordning (EØF) nr. 729/70 -

UDSTEDT FØLGENDE FORORDNING:

Artikel 1

1. Fællesskabet deltager i medlemsstaternes udgifter til nye aktionsprogrammer, der er en følge af nye fællesskabsforpligtelser, som er godkendt af Kommissionen, og som tager sigte på at forbedre strukturen eller effektiviteten af kontrollen med udgifterne under EUGFL, Garantisektionen.

2. De aktioner, der er fastsat i de i stk. 1 nævnte aktionsprogrammer, kan omfatte startudgifterne til oprettelse eller omorganisering af kontroltjenester, herunder omrokering eller ansættelse af kontrolpersonale og dets inspektionsrejser, anskaffelse eller leje af materiel og udstyr, der er nødvendigt for kontrollens gennemførelse, tilrettelæggelse af uddannelses- og informationskurser såvel som andre passende initiativer, der kan øge kontrollens effektivitet.

Artikel 2

1. Medlemsstaterne forelægger Kommissionen de aktionsprogrammer, som de ønsker skal være omfattet af Fællesskabets finansielle deltagelse, senest den 1. juni i kalenderåret forud for det kalenderår, hvor aktionsprogrammerne iværksættes. Programmer, der forelægges efter den 1. juni, kan ikke tages i betragtning.

For aktionsprogrammer, der vedrører det første år, hvor denne forordning anvendes, er fristen for forelæggelse for Kommissionen dog fastsat til udgangen af den anden måned efter gennemførelsesforordningens ikrafttrædelsesdato.

2. Aktionsprogrammerne kan løbe over flere år og skal ved deres forelæggelse omfatte følgende oplysninger:

- beskrivelse og analyse af udgangssituationen for såvel inspektørernes antal som udstyret

- identifikation af målene for den påtænkte aktion

- tidsplan for aktionernes gennemførelse

- detaljeret beskrivelse af det arbejde, som der anmodes om medfinansiering for

- overslag over de forventede omkostninger ved hver type aktion og, i tilfælde af et flerårigt program, desuden de finansielle årsoverslag

- costbenefitanalyse.

3. Kommissionen gennemgår de programmer, som medlemsstaterne forelægger. Den kan anmode om supplerende oplysninger, hvis den anser dette for nødvendigt for at kunne vurdere programmerne.

Artikel 3

1. Fra og med det andet år sender de medlemsstater, der har forelagt aktionsprogrammer efter artikel 2, inden den 1. juni, Kommissionen oplysninger om den årstranche, der vil blive gennemført det næste år, bl.a.:

a) en detaljeret beskrivelse af det arbejde, der skal udføres i årstranchen, samt et detaljeret overslag over omkostningerne

b) en første vurdering af de aktioner, der blev gennemført i det foregående år, og eventuelt et forslag til ændring af det oprindelige program.

2. Aktionsprogrammets årstranche gennemføres mellem den 1. januar og den 31. december hvert år.

Artikel 4

1. Fællesskabets finansielle deltagelse ydes pr. kalenderår i en periode på fem år i træk fra 1997.

Den ydes inden for de årlige bevillinger, som budgetmyndigheden tillader inden for de finansielle overslag.

2. Efter høring af den i artikel 11 i forordning (EØF) nr. 729/70 omhandlede EUGFL-Komité fastsætter Kommissionen for hver årstranche under hensyntagen til de disponible bevillinger og på grundlag af medlemsstatens oplysninger det maksimale beløb for Fællesskabets finansielle deltagelse.

Ved den årlige fastsættelse, jf. første afsnit, prioriteres flerårige programmer, der allerede har været omfattet af EF-medfinansiering i henhold til denne forordning, især under hensyn til, hvor langt man er kommet med betalingen af de tidligere årstrancher.

Med forbehold af fjerde afsnit er satsen for Fællesskabets finansielle deltagelse på 50 % af de betalinger, som medlemsstaterne foretager for regnskabsåret vedrørende støtteberettigede udgifter i henhold til artikel 1.

Hvis de støtteberettigede betalinger overstiger de disponible budgetmidler, nedsættes den i tredje afsnit nævnte sats for Fællesskabets finansielle deltagelse pro rata.

3. Kommissionen kan udføre arbejdet med henblik på at opretholde og videreudvikle kontrolsystemet og den direkte edb-information mellem medlemsstaterne og den selv.

Artikel 5

Efter denne forordning finansieres ikke udgifter, som er berettiget til fællesskabsfinansiering i forbindelse med andre forordninger bl.a.:

- Rådets forordning (EF) nr. 165/94 af 24. januar 1994 om Fællesskabets medfinansiering af kontrol ved telemåling og om ændring af forordning (EØF) nr. 3508/92 om et integreret system for forvaltning og kontrol af visse EF-støtteordninger (5)

og for så vidt angår de tre nye medlemsstater:

- Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF (6)

- forordning (EØF) nr. 307/91

- Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (7).

Artikel 6

Gennemførelsesbestemmelserne til denne forordning vedtages efter proceduren i artikel 13 i forordning (EØF) nr. 729/70.

Artikel 7

Fra denne forordnings andet anvendelsesår medtages der en årlig evaluering i den årlige finansberetning, der er omhandlet i artikel 10 i forordning (EØF) nr. 729/70.

Efter udgangen af det femte år forelægger Kommissionen Rådet resultaterne af anvendelsen af denne forordning på grundlag af de evalueringsrapporter, som medlemsstaterne har udarbejdet med oplysninger om de gennemførte programmers effektivitet.

Artikel 8

De udgifter, der tages hensyn til i forbindelse med Fællesskabets tilskud, betragtes som interventionsforanstaltninger i henhold til artikel 3, stk. 1, i forordning (EØF) nr. 729/70.

Artikel 9

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 22. april 1997.

På Rådets vegne

J. VAN AARTSEN

Formand

(1) EFT nr. C 336 af 14. 12. 1995, s. 3.

(2) EFT nr. C 117 af 22. 4. 1996, s. 51.

(3) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

(4) EFT nr. L 37 af 9. 2. 1991, s. 5. Forordningen er ændret ved forordning (EF) nr. 3235/94 (EFT nr. L 338 af 28. 12. 1994, s. 16).

(5) EFT nr. L 24 af 29. 1. 1994, s. 6. Forordningen er ændret ved forordning (EF) nr. 3235/94 (EFT nr. L 338 af 28. 12. 1994, s. 16).

(6) EFT nr. L 388 af 30. 12. 1989, s. 18. Forordningen er ændret ved forordning (EF) nr. 3235/94 (EFT nr. L 338 af 28. 12. 1994, s. 16).

(7) EFT nr. L 355 af 5. 12. 1992, s. 1. Forordningen er ændret ved forordning (EF) nr. 3072/95 (EFT nr. L 329 af 30. 12. 1995, s. 18).